Dagiti Lehislatibo a Distrito iti Iloilo, ket isu dagiti umuna, maikadua, maikatlo, maikapat ken maikalima a distrito, ken isu dagitoy ti pannakabagi ti Probinsia ti Iloilo iti Kamara dagiti Pannakabagi ti Filipinas. Ti probinsia ket nabingbingay idin kadagiti lima a kongresional a distrito manipud idi 1907. Adda dagiti bassit a pannakabalbaliw ti maikatlo a distrito, maikapat, ken ti maikalima a distrito idi 1922 babaen ti Tignay Blng. 3036, ken ti adu a pannaka-urnos ti pakabuklan ti amin a distrito ti probinsia, malaksid ti umuna, ket naaramid idi naipasubli ti Kamara dagiti Pannakabagi ti Filipinas idi 1987. Manipud idi 1978 aginggana idi 1984, daytoy ket paset idi ti pannakabagi ti Rehion VI ken manipud idi 1984 aginggana idi 1986, nagbutos daytoy kadagiti 5 a sapasap a pannakabagi.